**ПРАВИЛНИК** **РЕПУБЛИЧКОГ ТАКМИЧЕЊА**

1. Организатор такмичења је Шаховски савез Србије и ОШ „Душан Радовић“ из Ниша.

2. Републичко такмичење се игра у Нишу, у ОШ „Душан Радовић“ – 01. априла појединачно и 02. априла екипно.

3. Појединачно такмичење има 16 група; за сваки разред, посебно девојчице, посебно дечаци.

4. Такмичење се игра по правилима ФИДЕ, додатак за убрзани шах а у складу са Пропозицијама такмичења из Стручног упутства Министарства, које је саставни део овог Правилника.

5. Игра се укупно 7 партија, 15 минута по играчу, швајцарски систем (холандска варијанта).

6. У случају деобе места, на Појединачном такмичењу, важећи су следећи додатни критеријуми: Бухолц -1 (37, без најслабијег; виртуелни противник; стварни поени), резултат играча у истој групи поена (11), већи број победа (68, контумације се рачунају), Сонеборн-Бергер (52, виртуелни противник; стварни поени), Аранц (61) и жреб.

На Екипном такмичењу за победу екипе се добијају 3 меч бода, а за нерешено 1 меч бод. Критеријуми у случају деобе места на екипном такмичењу су: поени (1), резултат екипе у истој групи поена према поенима меча (14), Бухолц -1 (37, без најслабијег; виртуелни противник; стварни поени), Сонеборн-Бергер са стварним поенима (7) и жреб.

7. Главни судија такмичења је Лукић Игор, међународни судија.

8. На одлуку судије по сектору је могуће уложити жалбу главном судији. Жалба се улаже одмах након завршетка односног кола. Одлука главног судије је коначна.

9. Сатница: Појединачно такмичење, прво коло у суботу у 13:00 сати; свечано отварање такмичења у холу школе у 12:30 сати. Екипно такмичење, прво коло у недељу у 11:00 сати, пријава екипа и предаја основног састава у 10:30 сати. Кола иду једно за другим, са краћом паузом између кола за паровање.

10. На Појединачном такмичењу играчи који воде беле фигуре су дужни да обезбеде шаховску гарнитуру стандардне величине и исправан шаховски сат. На Екипном такмичењу свака екипа је дужна да обезбеди по 3 шаховске гарнитуре стандардне величине и 3 исправна шаховска часовника и да их постави на таблама на којима има беле фигуре. Време које протекне од почетка кола до тренутка обезбеђивања шаховских реквизита иде на уштрб времена играча који води беле фигуре.

11. За све време трајања такмичења, ученицима чија је партија у току као и оним ученицима који су завршили своју партију а још увек нису напустили учионицу, забрањена је употреба мобилних телефона. Играч чија је партија у току, изгубиће партију ако му зазвони телефон. О резултату његовог противника одлучиће судија.

12. У учионици за игру забрањена је анализа партија. Ученици који заврше своју партију дужни су да одмах напусте учионицу за игру, не правећи галаму која би ометала регуларно одвијање такмичења.

13. Пратиоцима деце (учитељима, наставницима, тренерима, родитељима...) неће бити дозвољено присуство у школи током такмичења, сем за време свечаног отварања и затварања такмичења.

14. Организатор ће резултате, извештај, видео записе и фотографије објавити на сајту Шаховског савеза Србије, на сајту chessresults.com и на друштвеним мрежама.

15. Повлачењем првог потеза у првом колу играчи (и њихови родитељи/капитени екипа) су дали своју сагласност са овим Правилником.

**ОРГАНИЗАТОР ТАКМИЧЕЊА**